**การมีส่วนร่วมในการจัดการศึกษาของผู้ปกครอง โรงเรียนวัดทรงธรรม สังกัดสำนักงานเขตพื้นที่การศึกษามัธยมศึกษา เขต 6**

ประมวล ภูบุญคง1,ปทุมพร เปียถนอม2

1โรงเรียนวัดทรงธรรม สังกัดสำนักงานเขตพื้นที่การศึกษามัธยมศึกษา เขต6, โทรศัพท์ 088 677 3288

2สาขาวิชาการบริหารการศึกษา คณะศึกษาศาสตร์ มหาวิทยาลัยรามคำแหง, โทรศัพท์ 089 259 9981

e-mail :st316@songtham.ac.th

**บทคัดย่อ**

 การวิจัยครั้งนี้เป็นการวิจัยเชิงสำรวจ มีวัตถุประสงค์เพื่อศึกษาและเปรียบเทียบการมีส่วนร่วมในการจัดการศึกษาของผู้ปกครองโรงเรียนวัดทรงธรรม สังกัดสำนักงานเขตพื้นที่การศึกษามัธยมศึกษา เขต 6 กลุ่มตัวอย่างเป็นผู้ปกครองของนักเรียนโรงเรียนวัดทรงธรรม สังกัดสำนักงานเขตพื้นที่การศึกษามัธยมศึกษา เขต 6 จำนวน 108 คน เครื่องมือที่ใช้ในการวิจัย คือ แบบสอบถาม มีค่าความเชื่อมั่นเท่ากับ .926 สถิติที่ใช้ในการวิจัย คือ ความถี่ ร้อยละ ค่าเฉลี่ย ส่วนเบี่ยงเบนมาตรฐาน การทดสอบค่า t (t-test) และการวิเคราะห์ความแปรปรวน แบบทางเดียว (One-way ANOVA)

ผลการวิจัยพบว่า 1) การมีส่วนร่วมในการจัดการศึกษาของผู้ปกครองโรงเรียนวัดทรงธรรม สังกัดสำนักงานเขตพื้นที่การศึกษามัธยมศึกษา เขต 6 โดยภาพรวมอยู่ในระดับมาก 2) ผู้ปกครองที่มีระดับการศึกษาต่างกัน มีส่วนร่วมในการจัดการศึกษาไม่แตกต่างกัน และ 3) ผู้ปกครองที่มีอายุต่างกัน มีส่วนร่วมในการจัดการศึกษา แตกต่างกันอย่างมีนัยสำคัญทางสถิติที่ระดับ .05

**คำสำคัญ** : การมีส่วนร่วม, การจัดการศึกษา, ผู้ปกครอง

**Participation in Educational Management of Parents of Wat Songtham School under the Office of Secondary Educational Service Area 6**

Pramuan Phuboonkhong2, Patumphorn Piatanom1

1Wat Songtham School Office of Secondary Education Service area 6, Tell 66 88677 3288

2Educational Administration Branch Faculty of Education Ramkhamhaeng University, Tell. 66 89 259 9981

E-mail address : st316@songtham.ac.th

**Abstract**

 This survey study aimed to examine and compare the participative in educational management of parents of Wat Songtham school under the office of secondary educational service area 6. The sample of 108 parents in 2019 academic year, were categorized according to level of education and age. The instrument was a 40-item questionnaire, with the reliability of .926, querying about participative in educational management of parents of Wat Songtham school. Frequency, percentage, arithmetic mean, standard deviation, t-test, and One-way ANOVA were employed to analyze data.

The findings revealed 1) a high level of overall participative in educational management of parents, 2) no significant differences among participative in educational management of parents with different levels of education, and 3) significant differences among participative in educational management of parents who completed different age, with a significance level of .05.

**Keywords** : participative, educational management, parents

**บทนำ**

การศึกษาเป็นกระบวนการในการพัฒนาคนที่มีความสำคัญอย่างยิ่งเป็นรากฐานในการสร้างสรรค์ความเจริญและช่วยแก้ไขปัญหาต่างๆ ของสังคม ในปัจจุบันการจัดการศึกษาให้นักเรียนมีผลสัมฤทธิ์ทางการเรียนเป็นเป้าหมายที่สำคัญที่นักการศึกษาได้ตระหนักและเห็นพ้องด้วยกันว่า ผู้ปกครองเป็นปัจจัยหลักปัจจัยหนึ่งที่สำคัญในการนำพาเด็กไปสู่เป้าหมายทางการศึกษา การศึกษาไม่ได้เป็นเรื่องเฉพาะที่สถานศึกษาและครูดำเนินการกันเท่านั้น พระราชบัญญัติการศึกษาแห่งชาติ พ.ศ.2542 และแก้ไขเพิ่มเติม (ฉบับที่ 2) พ.ศ.2545 และแก้ไขเพิ่มเติม (ฉบับที่ 3) พ.ศ.2553 มาตรา 9 ข้อ 6 บัญญัติว่า การจัดระบบโครงสร้าง และกระบวนการจัดการศึกษา โดยยึดหลักการมีส่วนร่วมของบุคคล ครอบครัว ชุมชน องค์กรชุมชน องค์กรปกครองส่วนท้องถิ่น เอกชน องค์กรเอกชน องค์กรวิชาชีพ สถาบันศาสนา สถานประกอบการ และสถาบันสังคมอื่น นอกจากนี้ มาตรา 24 บัญญัติว่า การจัดกระบวนการเรียนรู้ ให้สถานศึกษาและหน่วยงานที่เกี่ยวข้องดำเนินการจัดการเรียนรู้ให้เกิดขึ้นได้ทุกสถานที่ มีการประสานความร่วมมือกับบิดามารดา ผู้ปกครอง และบุคคลในชุมชนทุกฝ่าย เพื่อร่วมกันพัฒนาผู้เรียนตามศักยภาพ และมาตรา 29 บัญญัติว่า ให้สถานศึกษาร่วมกับบุคคล ครอบครัว ชุมชน องค์กรชุมชน องค์กรปกครองส่วนท้องถิ่น เอกชน องค์กรเอกชน องค์กรวิชาชีพ สถาบันศาสนา สถานประกอบการ และสถาบันสังคมอื่น ส่งเสริมความเข้มแข็งของชุมชนโดยจัดกระบวนการเรียนรู้ภายในชมชน เพื่อให้ชุมชนมีการจัดการศึกษา อบรม มีการแสวงหาความรู้ ข้อมูล ข่าวสาร และรู้จักเลือกสรรภูมิปัญญาและวิทยาการต่างๆ เพื่อพัฒนาชุมชนให้สอดคล้องกับสภาพปัญหาและความต้องการ รวมทั้งหาวิธีการสนับสนุนให้มีการแลกเปลี่ยนประสบการณ์พัฒนาระหว่างชุมชน (รุจิร์ ภู่สาระ และกัลยมน อินทุสุต, 2558)

การมีส่วนร่วมของผู้ปกครอง มุ่งให้เกิดผลต่อการจัดการศึกษาอย่างมีคุณภาพ พัฒนาโรงเรียนให้เจริญก้าวหน้า และโรงเรียนสามารถนำไปใช้วางแผนการบริหารและจัดการศึกษาให้มีคุณภาพตรงตามความต้องการของชุมชนและท้องถิ่น อีกทั้งเพิ่มประสิทธิภาพในการพัฒนาให้กับกระบวนการบริหารและจัดการศึกษาในโรงเรียน โดยการนำทรัพยากรในการบริหารที่มีอยู่ในชุมชนและท้องถิ่นมาสนับสนุนกิจกรรมการเรียนรู้ร่วมกันของนักเรียน ทำให้นักเรียนสามารถเรียนรู้ได้ทุกเวลา ทุกสถานการณ์ และทุกสถานที่ และเพื่อทำให้ชุมชนเกิดความรู้สึกว่าการมีส่วนร่วมในการส่งเสริมการเรียนรู้เป็นความร่วมมือของทุกคนที่เป็นสมาชิกในชุมชน สังคม และท้องถิ่น ซึ่งเปรียบเสมือนเจ้าของโรงเรียนร่วมกัน ก่อให้เกิดความภาคภูมิใจในสถาบันการศึกษาที่ตั้งอยู่ในท้องถิ่นของตน เป็นการสร้างความร่วมมือในการปรับปรุง และพัฒนาการศึกษาให้เป็นไปตามความต้องการของผู้ปกครอง ชุมชน และท้องถิ่น เพื่อเป็นการช่วยให้การศึกษาของนักเรียนในชุมชนมีคุณภาพและประสิทธิภาพสูงขึ้น (พาณิภัค สุขศิริ, 2555)

โรงเรียนวัดทรงธรรม สังกัดสำนักงานเขตพื้นที่การศึกษามัธยมศึกษา เขต 6 เปิดสอนตั้งแต่ชั้นมัธยมศึกษาชั้นปีที่ 1 ถึง มัธยมศึกษาชั้นปีที่ 6 มีจำนวนนักเรียน 2,110 คน บุคลากร 140 คน โดยมีจุดมุ่งหมายในการสร้างเยาวชนให้เป็นคนดี คนเก่งและมีความสุข ความพร้อมด้านอาคารสถานที่ ด้านวัสดุอุปกรณ์ การเรียนการสอนและเทคโนโลยีต่างๆ ที่ทันสมัยอย่างสมบูรณ์ ผู้บริหาร ครูผู้สอน และการสนับสนุนจากผู้ปกครองได้ร่วมมือบริหารการศึกษาโรงเรียนวัดทรงธรรม เพื่อให้การจัดการศึกษามีประสิทธิภาพและเกิดประสิทธิผลสูงสุด อีกทั้งการบริหารงานของผู้บริหารสถานศึกษาของโรงเรียนวัดทรงธรรม จึงมีความสำคัญยิ่งต่อการพัฒนาคุณภาพการศึกษา การบริหารงานของผู้บริหารสถานศึกษาที่มีประสิทธิภาพก็จะส่งผลให้ผู้ปกครองนำบุตรหลานมาเข้าเรียนมากขึ้น

การจัดการศึกษาของโรงเรียนต้องเปิดโอกาสให้ผู้ปกครองได้แสดงความคิดเห็นในการประชุมผู้ปกครองนักเรียน ซึ่งได้รับความร่วมมือจากผู้ปกครองตามสมควร แต่ยังไม่เกิดความร่วมมือพัฒนาการทางการศึกษาเท่าที่ควร ทางโรงเรียนจึงควรเปิดโอกาสให้ผู้ปกครองได้ร่วมมือกันและเข้ามามีส่วนร่วม การบริหารงานของโรงเรียน ซึ่งจะก่อให้เกิดผลดีต่อการพัฒนานักเรียนและการดำเนินการทุกด้านในโรงเรียนให้เป็นไปตามจุดหมายและสร้างความเข้าใจอันดีระหว่างบ้าน ชุมชน กับโรงเรียนเป็นอย่างดี (อำนวย ป้อมน้อย, 2557) และจากการดำเนินการดังกล่าวที่ผ่านมา โรงเรียนยังขาดข้อมูลสนับสนุนเกี่ยวกับบทบาทการเข้ามามีส่วนร่วมของผู้ปกครองในกิจกรรมต่างๆ ของโรงเรียน หรือการมีส่วนร่วมของผู้ปกครองยังมีปัญหาและอุปสรรคในด้านใดที่จะต้องได้รับการปรับปรุงกิจกรรมที่จัดขึ้น สอดคล้องกับความต้องการของผู้ปกครองหรือไม่ การที่โรงเรียนยังขาดข้อมูลดังกล่าวจึงเป็นอุปสรรคสำคัญต่อการวางแผนและปรับปรุงการบริหารงานของโรงเรียนเป็นอย่างมาก (รุจิราพรรณ คงช่วย, 2556)

ผู้วิจัยในฐานะที่เป็นบุคลากรในโรงเรียนวัดทรงธรรม จึงมีความสนใจที่จะศึกษาการมีส่วนร่วมในการจัดการศึกษาของผู้ปกครองโรงเรียนวัดทรงธรรม สังกัดสำนักงานเขตพื้นที่การศึกษามัธยมศึกษา เขต 6 ตามขอบข่ายภารกิจ 4 ด้าน ประกอบด้วย ด้านการบริหารวิชาการ ด้านการบริหารงบประมาณ ด้านการบริหารงานบุคคล และด้านการบริหารทั่วไป เพื่อนำผลการวิจัยที่ได้ไปเป็นแนวทางในการวางแผนพัฒนาและปรับปรุงการบริหารงานของโรงเรียนให้มีประสิทธิภาพมากยิ่งขึ้น อันจะนำมาซึ่งการจัดการศึกษาอย่างมีคุณภาพต่อไป

**การทบทวนวรรณกรรม**

งานวิจัยนี้ ผู้วิจัยศึกษาแนวคิด ทฤษฏี งานวิจัยที่เกี่ยวข้อง ตลอดจนหนังสือ ตำรา เอกสารและแหล่งข้อมูลต่างๆ ที่เกี่ยวข้องกับการมีส่วนร่วมในการจัดการศึกษาของผู้ปกครองโรงเรียนจาก จันทรานี สงวนนาม, 2553 รุจิร์ ภู่สาระ และกัลยมน อินทุสุต, 2558 ยุกตนันท์ หวานฉ่ำ, 2555 เอกราช นิลพัฒน์, 2558 สุรีพร รุ่งกำจัด, 2556 สุพจน์ อินหว่าง และกัญญามน อินหว่าง, 2556 สุรวุฒิ ตั้งดี, 2558 และเชวงศักดิ์ บุญแสน, 2553 นำมาสังเคราะห์และสรุปเป็นนิยามศัพท์เฉพาะ เพื่อนำไปใช้สร้างเครื่องมือที่ใช้ในการวิจัย ดังรายละเอียดของนิยามศัพท์เฉพาะ ดังนี้

 1. ด้านการบริหารงานวิชาการ หมายถึง การมีส่วนร่วมในการพัฒนาหลักสูตร การพัฒนากระบวนการเรียนรู้ การวัดผลประเมินผล การพัฒนาสื่อนวัตกรรม และเทคโนโลยี อุปกรณ์เพื่อการศึกษา การนิเทศการศึกษา การแนะแนว การพัฒนาระบบประกันคุณภาพภายในสถานศึกษา ส่งเสริมส่งเสริมความรู้ทางด้านวิชาการแก่นักเรียน แหล่งเรียนรู้ในโรงเรียนและนอกสถานที่ ชุมชนและท้องถิ่นได้อย่างมีคุณภาพและมีประสิทธิผล

2. ด้านการบริหารงานงบประมาณ หมายถึง การมีส่วนร่วมในการวางแผนงานที่เกี่ยวกับระเบียบการเงิน การบัญชี วัสดุ ครุภัณฑ์ การจัดทำแผนงบประมาณ การจัดสรรงบประมาณ การบริจาคทรัพย์สิน การระดมทรัพยากร และจัดหาทุนการศึกษา การตรวจสอบติดตามประเมินผลและรายงานผลการใช้เงินการคุมค่าใช้จ่ายเพื่อให้เกิดประโยชน์สูงสุดตลอดจนการรักษาทรัพย์สิน การบริการ การควบคุมดูแลและบำรุงรักษาวัสดุ ครุภัณฑ์ของโรงเรียน และด้านเอกสารสำคัญทางการเงินมีความโปร่งใสตรวจสอบได้

3. ด้านการบริหารงานบุคคล หมายถึง การมีส่วนร่วมในการกำหนดแผนงานบุคลากร การจัดบุคลากรเข้าปฏิบัติงาน ให้คำแนะนำ ประสานงานกับหน่วยงานต่างๆ ให้วิทยากรมาช่วยสอน การประเมินวิทยฐานะข้าราชการครูและบุคลากรทางการศึกษา ส่งเสริมและยกย่องเชิดชูเกียรติ การสร้างขวัญและกำลังใจ การจัดสวัสดิการ ส่งเสริมมาตรฐานวิชาชีพและจรรยาบรรณวิชาชีพ การให้ข้อเสนอแนะกับโรงเรียนเพื่อแก้ปัญหาและอุปสรรเกี่ยวกับการปฏิบัติงานของบุคลากร ตลอดจนการเสริมสร้างในการปฏิบัติงาน การรักษาวินัย และการออกจากราชการ และการรักษาความปลอดภัยของโรงเรียน

4. ด้านการบริหารงานทั่วไป หมายถึง การมีส่วนร่วมในการกำหนดนโยบาย และแผนงาน การพัฒนาระบบและเครือข่ายข้อมูลสารสนเทศ การประสานงานและพัฒนาเครือข่ายการศึกษา การจัดระบบการบริหารและพัฒนาองค์กร การพัฒนามาตรฐานการปฏิบัติงาน งานเทคโนโลยีเพื่อการศึกษา การดูแลอาคารสถานที่และสภาพแวดล้อม การจัดทำสำมะโนผู้เรียน งานกิจการนักเรียน การประชาสัมพันธ์งานการศึกษา การส่งเสริม ปฏิบัติตามกฎระเบียบ สนับสนุนและประสานการจัดการศึกษาของบุคคล ชุมชน องค์กร หน่วยงานและสถาบันสังคมอื่นที่จัดการศึกษา งานประสานราชการกับส่วนภูมิภาคและส่วนท้องถิ่น การรายงานผลการปฏิบัติงานการจัดระบบการควบคุมภายในหน่วยงาน และแนวทางการจัดกิจกรรมเพื่อปรับเปลี่ยนพฤติกรรมในการลงโทษนักเรียน

**วัตถุประสงค์ของการวิจัย**

 1. เพื่อศึกษาการมีส่วนร่วมในการจัดการศึกษาของผู้ปกครองโรงเรียนวัดทรงธรรม สังกัดสำนักงานเขตพื้นที่การศึกษามัธยมศึกษา เขต 6

 2. เพื่อเปรียบเทียบการมีส่วนร่วมในการจัดการศึกษาของผู้ปกครองโรงเรียนวัดทรงธรรม สังกัดสำนักงานเขตพื้นที่การศึกษามัธยมศึกษา เขต 6 จำแนกตามระดับการศึกษาและอายุ

  **วิธีดำเนินการวิจัย**

การวิจัยเรื่อง การมีส่วนร่วมในการจัดการศึกษาของผู้ปกครองโรงเรียนวัดทรงธรรม สังกัดสำนักงานเขตพื้นที่การศึกษามัธยมศึกษา เขต 6 เป็นการวิจัยเชิงสำรวจ (Survey Research) ประชากรที่ใช้ในการวิจัยครั้งนี้ ได้แก่ ผู้ปกครองโรงเรียนวัดทรงธรรม สังกัดสำนักงานเขตพื้นที่การศึกษามัธยมศึกษา เขต 6 ประจำปีการศึกษา 2562 จำนวน 150 คน กลุ่มตัวอย่างที่ใช้ในการวิจัย ได้แก่ผู้ปกครองโรงเรียนวัดทรงธรรม สังกัดสำนักงานเขตพื้นที่การศึกษามัธยมศึกษา เขต 6 ประจำปีการศึกษา 2562 จำนวน 108 คน โดยใช้การกำหนดกลุ่มตัวอย่างที่ระดับนัยสำคัญทางสถิติ .05 จากการเปิดตารางของ Cohen, Manion and Morrison (2011) และผู้วิจัยนำเสนอวิธีดำเนินการวิจัยดังต่อไปนี้

1. การรวบรวมข้อมูล โดยใช้แบบสอบถามที่ผู้วิจัยสร้างขึ้นและผ่านการทดสอบหาความตรงเชิงเนื้อหา โดยการหาดัชนีความสอดคล้อง(Index of congruence: IOC) และหาค่าความเชื่อมั่นโดยใช้สูตรสัมประสิทธิ์แอลฟ่า (Alpha Coefficient) ตามวิธีของครอนบาค (Cronbach)ได้ค่าความเชื่อมั่นเท่ากับ 0.926 โดยแบ่งแบบสอบถามออกเป็น 3 ตอน คือ 1) ข้อมูลส่วนบุคคล 2) เนื้อหาที่จะทำวิจัย และ 3) ข้อเสนอแนะ ที่ผู้วิจัยขอความร่วมมือจากนักเรียนนำแบบสอบถามไปให้ผู้ปกครองนักเรียนกรอก และเก็บกลับคืนภายใน 1 สัปดาห์ รวบรวมแบบสอบถามทั้งหมดที่ได้มาดำเนินการตามขั้นตอนการวิจัยต่อไป

2. การวิเคราะห์ข้อมูล โดยการนำแบบสอบถามที่ได้รับกลับคืนมาทำการวิเคราะห์โดยใช้สถิติ ได้แก่ ความถี่ ร้อยละ ค่าเฉลี่ย ส่วนเบี่ยงเบนมาตรฐาน การทดสอบค่า t (t-test) และการวิเคราะห์ความแปรปรวนแบบทางเดียว (One-way ANOVA)

**ผลการวิจัย**

 ผลการศึกษาการมีส่วนร่วมในการจัดการศึกษาของผู้ปกครองโรงเรียนวัดทรงธรรม สังกัดสำนักงานเขตพื้นที่การศึกษามัธยมศึกษา เขต 6 ดังมีรายละเอียดต่อไปนี้

**ตารางที่ 1** ค่าเฉลี่ยและส่วนเบี่ยงเบนมาตรฐานของการมีส่วนร่วมในการจัดการศึกษาของผู้ปกครองโรงเรียนวัดทรงธรรม สังกัดสำนักงานเขตพื้นที่การศึกษามัธยมศึกษา เขต 6 โดยภาพรวมและรายด้าน

|  |  |
| --- | --- |
| การมีส่วนร่วมในการจัดการศึกษา  | ระดับการมีส่วนร่วม |
| $ \overbar{x}$ | **S.D.** | **ระดับ** |
| 1 | ด้านการบริหารงานวิชาการ | 4.44 | .38 | มาก |
| 2 | ด้านการบริหารงานงบประมาณ  | 4.40 | .45 | มาก |
| 3 | ด้านการบริหารงานบุคคล | 4.42 | .42 | มาก |
| 4 | ด้านการบริหารงานทั่วไป | 4.45 | .42 | มาก |
|  | **รวม** | **4.43** | **.38** | **มาก** |

จากตารางที่ 1 พบว่า ผู้ปกครองมีส่วนร่วมในการจัดการศึกษาโรงเรียนวัดทรงธรรม สังกัดสำนักงานเขตพื้นที่การศึกษามัธยมศึกษา เขต 6 โดยภาพรวมและรายด้าน ได้แก่ ด้านการบริหารงานวิชาการ ด้านการบริหารงานงบประมาณ ด้านการบริหารงานบุคคล และด้านการบริหารงานบุคคล อยู่ในระดับมาก เมื่อพิจารณาเป็นรายด้าน พบว่า ข้อที่มีค่าเฉลี่ยสูงสุดคือ ด้านการบริหารงานทั่วไป รองลงมาคือด้านการบริหารงานวิชาการ ด้านการบริหารงานบุคคล ตามลำดับ และข้อที่มีค่าเฉลี่ยต่ำสุด คือด้านการบริหารงานงบประมาณ

**ตารางที่ 2** การเปรียบเทียบการมีส่วนร่วมในการจัดการศึกษาของผู้ปกครองโรงเรียนวัดทรงธรรม สังกัดสำนักงานเขตพื้นที่การศึกษามัธยมศึกษา เขต 6 จำแนกตามระดับการศึกษา

|  |  |
| --- | --- |
| การมีส่วนร่วมในการจัดการศึกษา  | ระดับการศึกษา  |
| **ต่ำกว่า****ปริญญาตรี** | **ปริญญาตรี****ขึ้นไป** | **t** | ***p*** |
| $$\overbar{x}$$ | **S.D.** | $$\overbar{x}$$ | **S.D.** |
| 1 | ด้านการบริหารงานวิชาการ | 4.49 | .412 | 4.37 | .332 | 1.548 | .125 |
| 2 | ด้านการบริหารงานงบประมาณ  | 4.43 | .442 | 4.35 | .468 | .957 | .341 |
| 3 | ด้านการบริหารงานบุคคล | 4.42 | .478 | 4.43 | .342 | -.153 | .879 |
| 4 | ด้านการบริหารงานทั่วไป | 4.47 | .452 | 4.41 | .375 | .695 | .488 |
|  | **รวม** | **4.45** | **.414** | **4..39** | **.342** | **.808** | **.421** |

จากตารางที่ 2 พบว่า ผู้ปกครองที่มีระดับการศึกษาต่างกัน มีส่วนร่วมในการจัดการศึกษาของโรงเรียนวัดทรงธรรม สำนักงานเขตพื้นที่การศึกษามัธยมศึกษา เขต 6 ไม่แตกต่างกัน

**ตารางที่ 3** การเปรียบเทียบการมีส่วนร่วมในการจัดการศึกษาของผู้ปกครองโรงเรียนวัดทรงธรรม สังกัดสำนักงานเขตพื้นที่การศึกษามัธยมศึกษา เขต 6 จำแนกตามอายุ

|  |  |  |
| --- | --- | --- |
|  | **อายุ** |  |
| **การมีส่วนร่วมในการจัดการศึกษา**  | **ต่ำกว่า 40 ปี** | **40 - 50 ปี** | **50 ปีขึ้นไป** | **F** | ***p*** |
|  | $$\overbar{x}$$ | **S.D.** | $$\overbar{x}$$ | **S.D.** | $$\overbar{x}$$ | **S.D.** |  |  |
| 1. ด้านการบริหารวิชาการ | 4.31 | .34 | 4.43 | .42 | 4.53 | .31 | 2.121 | .125 |
| 2. ด้านการบริหารงบประมาณ | 4.15 | .54 | 4.39 | .42 | 4.59 | .35 | 5.982\* | .003 |
| 3. ด้านการบริหารงานบุคคล | 4.29 | .48 | 4.41 | .40 | 4.53 | .42 | 2.189 | .117 |
| 4. ด้านการบริหารทั่วไป | 4.31 | .50 | 4.41 | .41 | 4.60 | .34 | 3.605\* | .031 |
|  **รวม** | **4.26** | **.43** | **4.41** | **.38** | **4.56** | **.33** | **3.949\*** | **.022** |

## \* p < .05

 จากตารางที่ 3 พบว่า ผู้ปกครองที่มีอายุต่างกัน มีส่วนร่วมในการจัดการศึกษาของโรงเรียนวัดทรงธรรม โดยภาพรวมและรายด้าน ได้แก่ ด้านการบริหารงบประมาณ และด้านการบริหารทั่วไป แตกต่างกันอย่างมีนัยสำคัญทางสถิติที่ระดับ .05 โดยผู้ปกครองที่มีอายุ 50 ปีขึ้นไป มีส่วนร่วมในการจัดการศึกษาของโรงเรียนวัดทรงธรรม มากกว่า ผู้ปกครองที่มีอายุระหว่าง 40-50 ปี และอายุต่ำกว่า 40 ปี ตามลำดับ ยกเว้นด้านการบริหารงานวิชาการ และด้านการบริหารงานบุคคล ผู้ปกครองที่มีอายุต่างกัน มีส่วนร่วมในการจัดการศึกษาของโรงเรียนวัดทรงธรรม ไม่แตกต่างกัน

**อภิปรายผล**

งานวิจัยนี้ได้องค์ความรู้เกี่ยวกับการศึกษาความต้องการมีส่วนร่วมในการจัดการศึกษาของผู้ปกครอง

โรงเรียนวัดทรงธรรม ผู้วิจัยได้นำผลการวิจัยมาอภิปรายผลดังนี้

1. การมีส่วนร่วมในการจัดการศึกษาของผู้ปกครองโรงเรียนวัดทรงธรรม ใน 4 ด้านที่สำคัญ ได้แก่ ด้านการบริหารงานวิชาการ ด้านการบริหารงานงบประมาณ ด้านการบริหารงานบุคคล ด้านการบริหารงานทั่วไป ผลการวิจัยพบว่า ผู้ปกครองมีส่วนร่วมในการจัดการศึกษาของโรงเรียนวัดทรงธรรม สังกัดสำนักงานเขตพื้นที่การศึกษามัธยมศึกษา เขต 6 โดยภาพรวม อยู่ในระดับมาก ทั้งนี้อาจจะเป็นเพราะว่า โรงเรียนวัดทรงธรรม ได้เปิดโอกาสให้ผู้ปกครองเข้ามามีบทบาทในด้านต่างๆ เพิ่มมากขึ้น ได้แก่ ด้านการบริหารงานวิชาการ ด้านการบริหารงานงบประมาณ ด้านการบริหารงานบุคคล และด้านการบริหารงานทั่วไป ผู้ปกครองได้มีโอกาสเข้าร่วมประชุม เสนอแนะความคิดเห็นความต้องการของชุมชน อีกทั้งโรงเรียนยังมีการแจ้งข่าวสารต่างๆ ให้ผู้ปกครองได้ทราบอย่างสม่ำเสมอ รวมไปถึงการจัดกิจกรรมวันสำคัญต่างๆ ผู้ปกครองยังได้มีโอกาสเข้าร่วมอีกด้วย ซึ่งอาจเป็นผลให้การมีส่วนร่วมของผู้ปกครองในการจัดการศึกษาอยู่ในระดับมากที่สุด สอดคล้องกับผลการวิจัยของ สุนิสา แก้วประสงค์ (2560) ที่ศึกษาเรื่องการมีส่วนร่วมของผู้ปกครองในการจัดการศึกษาปฐมวัยของโรงเรียนบีคอนเฮาส์แย้มสอาดลาดพร้าว เขตจตุจักร กรุงเทพมหานคร ผลการวิจัยพบว่า การมีส่วนร่วมของผู้ปกครองในการจัดการศึกษาปฐมวัยของโรงเรียนบีคอนเฮาส์แย้มสอาดลาดพร้าว อยู่ในระดับมากที่สุด และสอดคล้องกับ กัญจนา ทับเจริญ (2560) ที่ศึกษาเรื่องการมีส่วนร่วมของผู้ปกครองนักเรียนในการจัดการศึกษาของโรงเรียนบ้านหนองขมิ้น สังกัดสำนักงานเขตพื้นที่การศึกษาประถมศึกษาพิษณุโลก เขต 2 ผลการวิจัยพบว่า การมีส่วนร่วมของผู้ปกครองนักเรียนในการจัดการศึกษาของโรงเรียนบ้านหนองขมิ้น สังกัดสำนักงานเขตพื้นที่การศึกษาประถมศึกษาพิษณุโลก เขต 2 อยู่ในระดับมาก

2. การเปรียบเทียบการมีส่วนร่วมในการจัดการศึกษาของผู้ปกครองโรงเรียนวัดทรงธรรม จำแนกตามระดับการศึกษา และอายุ มีประเด็นสำคัญที่สามารถนำมาอภิปรายผลดังนี้

2.1 ผู้ปกครองที่มีระดับการศึกษาต่างกัน มีส่วนร่วมในการจัดการศึกษาของโรงเรียนวัดทรงธรรม ไม่แตกต่างกัน ทั้งนี้อาจเนื่องมาจาก ไม่ว่าผู้ปกครองจะมีการศึกษาระดับใดต่างตระหนักและเห็นความสำคัญของการศึกษา บทบาทของการศึกษาต่อการพัฒนาและการดำรงชีวิตอยู่ร่วมกันในสังคมอย่างชัดเจน ผู้ปกครองในทุกระดับการศึกษาจึงมีความรับผิดชอบและเห็นความสำคัญของการศึกษาของบุตรหลานและการเข้ามามีส่วนร่วมในการบริหารโรงเรียนที่เหมือนกัน สอดคล้องกับงานวิจัยของ พะนากร มีภูคำ (2553) ที่ศึกษาเรื่องการมีส่วนร่วมของผู้ปกครองนักเรียนในการจัดการศึกษาโรงเรียนบ้านต้อนราษฎร์ดำรงวิทย์ สำนักงานเขตพื้นที่การศึกษาประถมศึกษาสกลนคร เขต 1 ผลการวิจัยพบว่า ผู้ปกครองที่มีระดับการศึกษาต่างกัน มีส่วนร่วมในการจัดการศึกษา ไม่แตกต่างกัน และสอดคล้องกับงานวิจัยของ แก้วณัฐฐา ไกรเพชร (2560) ทีศึกษาเรื่องการมีส่วนร่วมของผู้ปกครองต่อการบริหารงานของโรงเรียนลำพะอง (ราษฎร์จำเริญบำรุง) สำนักงานเขตลาดกระบัง กรุงเทพมหานคร ผลการวิจัยพบว่า ผู้ปกครองที่มีระดับการศึกษาต่างกัน มีส่วนร่วมในการบริหารงานของโรงเรียนลำพะอง (ราษฎร์จำเริญบำรุง) สำนักงานเขตลาดกระบัง กรุงเทพมหานคร ไม่แตกต่างกัน

2.2 ผู้ปกครองที่มีอายุต่างกัน มีส่วนร่วมในการจัดการศึกษาของโรงเรียนวัดทรงธรรม แตกต่างกันอย่างมีนัยสำคัญทางสถิติที่ระดับ .05 ทั้งนี้อาจเนื่องมาจาก ผู้ปกครองที่มีอายุแตกต่างกน ย่อมมีความรู้ความเข้าใจและประสบการณ์ของชีวิตไม่เท่ากัน จึงแสดงออกทางการมีส่วนร่วมในการจัดการศึกษาไม่เท่ากัน สอดคล้องกับงานวิจัยของ กมลรัตน์ ถือแก้ว (2558) ที่ศึกษาความคิดเห็นของผู้ปกครองนักเรียนที่มีต่อการบริหารงานโรงเรียนถลางพระนางสร้าง สังกัดสำนักงานเขตพื้นที่การศึกษาประถมศึกษาภูเก็ต ผลการวิจัยพบว่า ผู้ปกครองนักเรียนที่มีอายุต่างกัน มีความคิดเห็นต่อการบริหารงานโรงเรียนถลางพระนางสร้าง สังกัดสำนักงานเขตพื้นที่การศึกษาประถมศึกษาภูเก็ต แตกต่างกันอย่างมีนัยสำคัญทางสถิติที่ระดับ .05 และสอดคล้องกับงานวิจัยของ สิรินทิพย์ สิทธิศักดิ์ (2554) ที่ศึกษาเรื่อง การมีส่วนร่วมของผู้ปกครองในการบริหารโรงเรียนอาชีวศึกษา: กรณีศึกษาเขตภาษีเจริญและเขตบางกอกใหญ่ ผลการวิจัยพบว่า ผู้ปกครองที่มีอายุต่างกัน มีส่วนร่วมในการบริหารโรงเรียนอาชีวศึกษา: กรณีศึกษาเขตภาษีเจริญและเขตบางกอกใหญ่ แตกต่างกันอย่างมีนัยสำคัญทางสถิติที่ระดับ .05

**ข้อเสนอแนะ**

1. จากการวิจัยครั้งนี้ ผู้บริหารสถานศึกษาควรเปิดโอกาสให้ผู้ปกครองได้มีส่วนร่วมในการจัดการศึกษาของโรงเรียน ในการคิด การวางแผนการจัดการเรียนรู้ตามศักภาพ ความถนัด ความต้องการของผู้ปกครอง ผู้บริหารควรสนับสนุนเรื่อง ด้านการบริหารงานงบประมาณ ในการจัดการเรียนการสอน ซึ่งเป็นสิ่งที่สำคัญที่จะทำให้ผู้เรียนเกิดการเรียนรู้ที่ยั่งยืน จะส่งผลให้ผลสัมฤทธิ์ของผู้เรียนีคุณภาพเป็นที่ยอมรับของชุมชน และผู้ที่มีส่วนได้ส่วนเสีย ส่งผลให้สถานศึกษาเป็นที่ยอมรับของสังคม

2. การวิจัยครั้งต่อไป ควรมีการศึกษาการมีส่วนร่วมในการจัดการศึกษาของผู้ปกครองในด้านอื่นๆ ที่มีความสำคัญและส่งผลต่อการพัฒนาคุณภาพผู้เรียน คุณภาพครูผู้สอน และประสิทธิภาพของสถานศึกษา เพื่อพัฒนาการมีส่วนร่วมในการจัดการศึกษาในรูปแบบใหม่ๆ ต่อไป

**กิตติกรรมประกาศ**

ในงานวิจัยฉบับนี้ สำเร็จลุล่วงได้อย่างสมบูรณ์ ด้วยความอนุเคราะห์ข้อมูล แนวคิด ทฤษฏี และงานวิจัยที่เกี่ยวข้อง ที่เผยแพร่จากหลากหลายแหล่งเรียนรู้ที่ผู้วิจัยสามารถเข้าถึงและสืบค้นได้ ซึ่งผู้วิจัยขอขอบคุณมา ณ ที่นี้ และความดีในการศึกษาวิจัยนี้ ผู้วิจัยขอมอบแด่ครอบครัวผู้ซึ่งให้ความสนับสนุนในทุกด้าน และกำลังใจจากมิตรแท้ทุกท่าน

**เอกสารอ้างอิง**

กมลรัตน์ ถือแก้ว. (2558). **ความคิดเห็นของผู้ปกครองนักเรียนที่มีต่อการบริหารงานโรงเรียนถลางพระนางสร้าง สังกัดสำนักงานเขตพื้นที่การศึกษาประถมศึกษาภูเก็ต**. การศึกษาอิสระปริญญามหาบัณฑิต, มหาวิทยาลัยรามคำแหง.

กัญจนา ทับเจริญ. (2560). **การมีส่วนร่วมของผู้ปกครองนักเรียนในการจัดการศึกษาของโรงเรียนบ้านหนองขมิ้น สังกัดสำนักงานเขตพื้นที่การศึกษาประถมศึกษาพิษณุโลก เขต 2**. การศึกษาอิสระปริญญามหาบัณฑิต, มหาวิทยาลัยรามคำแหง.

แก้วณัฐฐา ไกรเพชร. (2560). **การมีส่วนร่วมของผู้ปกครองต่อการบริหารงานของโรงเรียนลำพะอง (ราษฎร์จำเริญบำรุง) สำนักงานเขตลาดกระบัง กรุงเทพมหานคร**. การศึกษาอิสระปริญญามหาบัณฑิต, มหาวิทยาลัยรามคำแหง.

จันทรานี สงวนนาม. (2553). **ทฤษฎีและแนวทางปฏิบัติในการบริหารสถานศึกษา.** นนทบุรี: บุ๊คพอยท์.

เชวงศักดิ์ บุญแสน. (2553). **การจัดการงบประมาณเพื่อการศึกษาของโรงเรียนประถมศึกษาในตำบลแม่วิน อำเภอแม่วางจังหวัดเชียงใหม่.** วิทยานิพนธ์ปริญญามหาบัณฑิต, มหาวทิยาลยัเชียงใหม่.

พะนากร มีภูคำ. (2553). **การมีส่วนร่วมของผู้ปกครองนักเรียนในการจัดการศึกษาโรงเรียนบ้านต้อนราษฎร์ดำรงวิทย์ สำนักงานเขตพื้นที่การศึกษาประถมศึกษาสกลนคร เขต 1**. วิทยานิพนธ์ปริญญามหาบัณฑิต, มหาวิทยาลัยนอร์ทกรุงเทพ.

พาณิภัค สุขศิริ. (2555). **ความต้องการมีส่วนร่วมของผู้ปกครองนักเรียนในการบริหารงานโรงเรียนระดับประถมศึกษา อาเภอเกาะยาว สานักงานเขตพื้นที่การศึกษาพังงา.** วิทยานิพนธ์ปริญญามหาบัณฑิต, มหาวิทยาลัยราชภัฏสวนดุสิต.

ยุกตนันท์ หวานฉ่ำ. (2555).**การบริหารสถานศึกษากับประสิทธิผลโรงเรียนในอำเภอคลองหลวง สังกัดสํานักงานเขตพื้นที่การศึกษาประถมศึกษาปทุมธานี เขต 1**.วิทยานิพนธ์ปริญญามหาบัณฑิต, มหาวิทยาลัยเทคโนโลยีราชมงคลธัญบุรี.

รุจิร์ ภู่สาระ และกัลยมน อินทุสุต. (2558). **การบริหารจัดการสถานศึกษา.** กรุงเทพฯ : มิตรภาพการพิมพ์และสติวดิโอ.

รุจิราพรรณ คงช่วย. (2556). **การมีส่วนร่วมของผู้ปกครองนักเรียนในการบริหารงานของโรงเรียนสาธิต**

**มหาวิทยาลัยราชภัฏสงขลา.**รายงานวิจัยเงินอุดหนุนการวิจัยจากกองทุนวิจัย, มหาวิทยาลัยราชภัฏ

สงขลา.

สุนิสา แก้วประสงค์. (2560). **การมีส่วนร่วมของผู้ปกครองในการจัดการศึกษาปฐมวัยของโรงเรียนบีคอนเฮาส์แย้มสอาดลาดพร้าว เขตจตุจักร กรุงเทพมหานคร.** การศึกษาอิสระปริญญามหาบัณฑิต, มหาวิทยาลัยรามคำแหง.

สุพจน์ อินหว่าง และกัญญามน อินหว่าง. (2556). **การจัดการทรัพยากรมนุษย์.** พิษณุโลก: มหาวิทยาลัยพิษณุโลก.

สุรวุฒิ ตั้งดี.(2558). การศึกษาการบริหารงบประมาณแบบมุ่งเน้นผลงานตามยุทธศาสตร์ของผู้บริหาร

สถานศึกษาสังกัดสำนักงานเขตพื้นที่การศึกษาประถมศึกษาชัยนาท. **วารสารวิจัยและพัฒนา**

**วไลยอลงกรณ์ ในพระบรมราชูปถัมภ์**, ปีที่ 10 (ฉบับที่ 3), 115-123.

สุรีพร รุ่งกำจัด.(2556). **การบริหารงานบุคคลด้านการเสริมสร้างประสิทธิภาพในการปฏิบัติราชการกับ**

**สมรรถนะของผู้ประกอบวิชาชีพครู สังกัดสำนักงานเขตพื้นที่การศึกษาประถมศึกษานครราชสีมา เขต 4.** วิทยานิพนธ์ปริญญามหาบัณฑิต, มหาวิทยาลัยเทคโนโลยีราชมงคลธีญบุรี.

สิรินทิพย์ สิทธิศักดิ์. (2554). **การมีส่วนร่วมของผู้ปกครองในการบริหารโรงเรียนอาชีวศึกษา: กรณีศึกษาเขตภาษีเจริญและเขตบางกอกใหญ่.** วิทยานิพนธ์ปริญญามหาบัณฑิต, สถาบันบัณฑิตพัฒนบริหารศาสตร์.

เอกราช นิลพัฒน์. (2558). **การศึกษาสภาพและปัญหาการบริหารงานพัสดุตามความคิดเห็นของ**

**ครูในโรงเรียนสังกัดสำนักงานเขตพื้นที่การศึกษามัธยมศึกษา เขต 3 จังหวัดพระนครศรีอยุธยา.**

วิทยานิพนธ์ปริญญามหาบัณฑิต, มหาวิทยาลัยราชภัฏพระนครศรีอยุธยา.

อำนวย ป้อมน้อย. (2557). **การมีส่วนร่วมของผู้ปกครองในการบริหารงานของโรงเรียนวัดหุบรัก สังกัดสา**

**นักงานเขตพื้นที่การศึกษาประถมศึกษานครปฐม เขต 1.** สารนิพนธ์ปริญญามหาบัณฑิต, วิทยาลัยทองสุข.

Cohen, L., Manion, L, and Morrison, K. (2011). **Research Methods in Education**. (7thed). New York: Routledge.